b'\n_START_ARTICLE_\nHole (yhtye)\n_START_SECTION_\nHistoriaa lyhyesti\n_START_PARAGRAPH_\nJulkaistuaan muutamia singlej\xc3\xa4 Sympathy for the Record Industryll\xc3\xa4 Hole sai levytyssopimuksen Caroline Recordsilta ja levytti ensimm\xc3\xa4isen studioalbuminsa Pretty on the Inside (1991). Albumin julkaisun yhteydess\xc3\xa4 yhtye teki kiertueen Euroopassa ja Pohjois-Amerikassa. Ensimm\xc3\xa4isen albuminsa j\xc3\xa4lkeen Hole sai kahdeksan levyn sopimuksen Geffen Recordsilta. _NEWLINE_Toinen albumi Live Through This ilmestyi 1994. Se sis\xc3\xa4lsi Courtney Loven kuolleen aviomiehen Kurt Cobainin taustalaulua, ja albumi julkaistiin vain muutama p\xc3\xa4iv\xc3\xa4 sen j\xc3\xa4lkeen, kunn Cobain oli l\xc3\xb6ydetty kuolleena. Basisti Kristen Pfaff p\xc3\xa4\xc3\xa4tti muun muassa t\xc3\xa4m\xc3\xa4n johdosta l\xc3\xa4hte\xc3\xa4 yhtyeen riveist\xc3\xa4 takaisin aikaisempaan yhtyeeseens\xc3\xa4 Janitor Joeen, mutta h\xc3\xa4n kuolikin v\xc3\xa4h\xc3\xa4n ennen palaamista yhtyeeseen heroiinin yliannostukseen, josta j\xc3\xa4rkyttyi varsinkin Pfaffin poikayst\xc3\xa4v\xc3\xa4, Holen kitaristi Eric Erlandson. Melissa Auf der Maur tuli uudeksi basistiksi Pfaffin tilalle. Kyseisell\xc3\xa4 albumilla yhtyeest\xc3\xa4 tuli suosittu monien singlehittien siivitt\xc3\xa4m\xc3\xa4n\xc3\xa4 (esim. "Miss World" ja "Doll Parts"). Albumi oli mukana monien kriitikoiden vuoden 1994 parhaiden albumien listoilla._NEWLINE_Vuonna 1997 Hole julkaisi My Body, the Hand Grenade -kokoelman, joka koostui muun muassa aiemmin julkaistujen singlejen b-puolista. Kolmas ja viimeinen studioalbumi oli vuonna 1998 julkaistu Celebrity Skin, joka myi platinaa ja albumin nimikkokappale sai paljon soittoa radiossa. Albumin j\xc3\xa4lkeen basisti Melissa Auf der Maur l\xc3\xa4hti yhtyeest\xc3\xa4 Smashing Pumpkinsiin ja yhtye alkoi pikkuhiljaa hajota. Yhtyeen hajoaminen ilmoitettiin virallisesti 2002, vaikka k\xc3\xa4yt\xc3\xa4nn\xc3\xb6ss\xc3\xa4 se oli tapahtunut jo noin pari vuotta aiemmin._NEWLINE_Euroopassa 23. huhtikuuta 2010 julkaistu Nobody\'s Daughter on Courtney Loven ja Billy Corganin yhteisty\xc3\xb6n\xc3\xa4 syntynyt uusin Hole-albumi.'